鼓吹曲辭 戰城南
作者：李白
朝代：唐

paragraphs: 去年戰桑乾源，今年戰蔥河道。
洗兵條支海上波，放馬天山雪中草。
萬里長征戰，三軍盡衰老。
匈奴以殺戮爲耕作，古來唯見白骨黃沙田。
秦家築城備胡處，漢家還有烽火然。
烽火然不息，征戰無已時。
野戰格鬬死，敗馬號鳴向天悲。
烏鳶啄人腸，銜飛上挂枯樹枝。
士卒塗草莽，將軍空爾爲。
乃知兵者是凶器，聖人不得已而用之。